গুলশান কলোনির ঘটনায় গ্রেফতার আরও ১! মূল অভিযুক্ত কোথায়?

কলকাতা: আনন্দপুর থানা এলাকার গুলশান কলোনিতে (Gulshan Colony) দুষ্কৃতী তাণ্ডব ও গুলি চালানোর ঘটনায় গ্রেফতার আরও এক। ধৃতের নাম মহম্মদ অম্বার ওরফে মহম্মদ নাফিস। পুলিশ সূত্রে খবর, শুক্রবার রাতে বাড়ির সামনে থেকে গ্রেফতার করা হয়েছে এই অভিযুক্তকে। গুলশান কলোনির ঘটনায় এই নিয়ে ধৃতের সংখ্যা বেড়ে হল চার।

প্রসঙ্গত, বৃহস্পতিবার দুই গোষ্ঠীর মধ্যে আচমকা সংঘর্ষ শুরু হয় গুলশান কলোনিতে। কয়েক রাউন্ড গুলি চলে বলেও অভিযোগ। আতঙ্কিত হয়ে পড়েন এলাকাবাসীরা। পরে পুলিশ এসে এন্টালি এবং নারকেলডাঙা থানা এলাকা থেকে তিন দুষ্কৃতীকে গ্রেফতার করে। স্থানীয়দের দাবি, এলাকা দখলকে কেন্দ্র করেই দুই গোষ্ঠীর সংঘর্ষ বাধে। যদিও ঠিক কী কারণে এই সংঘর্ষ এবং গুলি চলেছে, তা এখনও পর্যন্ত স্পষ্ঠ নয়। গোটা বিষয়টি খতিয়ে দেখছে পুলিশ।

আরও পড়ুন: দক্ষিণেশ্বরের ঘটনায় গ্রেফতার মূল অভিযুক্ত

বৃহস্পতিবার সন্ধ্যায় বন্দুক নিয়ে কয়েক জন দুষ্কৃতী গুলশান কলোনিতে তাণ্ডব চালায়। ওই দিন সন্ধ্যাতেই এই ঘটনায় জড়িত সন্দেহে তিন জনকে গ্রেফতার করেছিল লালবাজারের গোয়েন্দা বিভাগ। উদ্ধার করা হয় আগ্নেয়াস্ত্র। বাকি দুষ্কৃতীদের ধরতে তল্লাশি জারি ছিল। শুক্রবার সন্ধ্যায় বাড়ির সামনে থেকে আর এক অভিযুক্তকে গ্রেফতার করে পুলিশ।