শিরোনামে ফের গুলশান কলোনি, চলল ফিল্মি কায়দায় দাপাদাপি

কলকাতা: ফের রণক্ষেত্র । ফিল্মি কায়দায় বন্দুক নিয়ে দাপাদাপি । ভরসন্ধ্যায় অস্ত্র হাতে দাদাগিরি। এরপর গভীর রাতে একই জায়গায় বোমাতঙ্কের ঘটনা। সিসিটিভি-তে স্পষ্ঠ গুণ্ডারাজের সেই ছবি। হামলার নেপথ্যে মিনি ফিরোজ, এমনটাই অভিযোগ স্থানীয়দের। পুলিশ সূত্রে খবর, এলাকা দখলের জেরে এই ধরনের হামলা। এই ঘটনায় গ্রেফতার করা হয়েছে ৩ জনকে। বৃহস্পতিবার রাত থেকে আতঙ্কিত এলাকাবাসীরা।

বারবার খবরের শিরোনামে গুলশান কলোনি। কিন্তু কেন? এলাকাবাসীরা বলছেন, এই এলাকায় প্রচুর খাস জমি রয়েছে। রয়েছে একাধিক মাছের ভেড়ি। সেই কারণে রাশ যার হাতে থাকবে, তার হাতেই থাকবে এলাকা। স্থানীয়দের দাবি, প্রত্যেক ভোটের মরসুমে এভাবেই দুষ্কৃতীদের দাপট বাড়ে। জানা গিয়েছে, বৃহস্পতিবার ভরসন্ধ্য়েয় গুলশান কলোনির অটো স্ট্যান্ডে হঠাৎই দুষ্কৃতীরা হামলা চালায়। একের পর এক রাউন্ড গুলি ছোড়া হয় বলে অভিযোগ। আতঙ্কে দোকানপাট, বাজার মুহূর্তের মধ্যেই বন্ধ হয়ে যায়। তবে, এতেই শেষ নয়। রাত হলে ফের ঘটে বোমাবাজির ঘটনা। এই অভিযোগের কেন্দ্রে রয়েছে মিনি ফিরোজ, দাবি স্থানীয়দের। যদিও, ঘটনার সময় তিনি এলাকায় উপস্থিত ছিলেন না বলে জানা গিয়েছে। ঘটনার পরই বিশাল পুলিশ বাহিনী মোতায়েন করা হয় আনন্দপুর থানার তরফে। সিসিটিভি ফুটেজ দেখে গ্রেফতার করা হয়েছে, সাজিদ, নাসিম, ছোট্টা রাজা বলে তিন দুস্কৃতীকে।

আরও পড়ুন: নিরাপত্তায় ঘাটতি! যাদবপুর কাণ্ডে বিরাট মন্তব্য সিকিউরিটি ইন-চার্জের

এই ঘটনার পর প্রশ্ন উঠছে, এত আগ্নেয়াস্ত্র আসছে কোথা থেকে? গোটা ঘটনা ঘিরে শুরু হয়েছে রাজনৈতিক চাপানৌতর। তদন্ত শুরু করেছে পুলিশ।